అమెజాన్‌ వెబ్‌సేవలు తెలంగాణలోనే..
-ఐటీ మంత్రి కేటీఆర్‌ ఆశాభావం
- త్వరలోనే రాష్ట్రానికి కంపెనీ బృందం
- పాలమూరులో సంస్థ గోదాములకు శంకుస్థాపన
కొత్తూరు (పాలమూరు): అమెజాన్‌ సంస్థ త్వరలోనే తమ క్లౌడ్‌ కంప్యూటింగ్‌ వెబ్‌ సేవలను తెలంగాణకు తీసుకు వచ్చే అవకాశాలు మెండుగా ఉన్నాయని ఐటీ, పంచాయితీ రాజ్‌ శాఖ మంత్రి కె.తారక రామారావు (కేటీఆర్‌) అన్నారు. సంస్థ హైదరాబాద్‌లో ఇప్పటికే డాటా సెంటర్‌ ఏర్పాటుకు ముందుకు వచ్చినప్పటిక,ీ తమ ఏడబ్ల్యూఎస్‌ సేవలను కూడా ఇక్కడ విస్తరించే అవకాశం ఉందని ఆయన తెలిపారు. ఈ విషయమై ఇప్పటికే తాము అమెజాన్‌ సంస్థకు పలు వినతులను పంపినట్లు ఆయన వివరించారు. బుధవారం ఇక్కడి అయిదేకరాల స్థలంలో నిర్మించనున్న అమెజాన్‌ సంస్థ గిడ్డంగుల నిర్మాణానికి మంత్రి శంకుస్థాపన చేశారు. ఈ సందర్భంగా కేటీఆర్‌ మాట్లాడుతూ అమెజాన్‌ సంస్థ ఇక్కడ క్లౌడ్‌ వెబ్‌ సేవల ఏర్పాటు విషయాన్ని అధ్యయనం చేసేందుకు గాను త్వరలోనే అమెరికా నుంచి ఒక ఉన్నత స్థాయి బృందం ఇక్కడికి రానున్నట్లు ఆయన వివరించారు. ఈ బృందం సెంటర్‌ ఏర్పాటు గురించి తప్పక ఒక మంచి వార్తను అందించగలదని మంత్రి ఆశాభావం వ్యక్తం చేశారు.
ఈ సందర్భంగా కంపెనీ ఆపరేషన్స్‌ విభాగం డైరెక్టర్‌ అఖిల్‌ సక్సేనా మాట్లాడుతూ అమెరికా ఆవల హైదరాబాద్‌లో నిర్మించ తలపెట్టిన అతిపెద్ద క్యాంపస్‌ నిర్మాణపనులు త్వరలోనే ప్రారంభం అవుతాయని తెలిపారు. ఇందుకోసం ప్రభుత్వం ఇప్పటికే 10 ఎకరాల భూమిని కేటాయించిందన్నారు. అమెజాన్‌ సంస్థ దేశంలోనే అతిపెద్ద గిడ్డంగి సదుపాయాన్ని పాలమూరు జిల్లాలో ఏర్పాటు చేయనుంది. దాదాపు 2.80 లక్షల చ.అడుగుల విస్తీర్ణంలో వీటిని నిర్మిస్తున్నారు. దీంతో అమెజాన్‌ సంస్థకు భారత్‌లో మొత్తం 11 గిడ్డంగి సదుపాయాలు ఉన్నట్లు అవుతుందని కంపెనీ తెలిపింది.
చిన్న, మధ్య తరహా వ్యాపారులకు చేయూత..
తాము ఇక్కడ ఏర్పాటు చేస్తున్న గిడ్డంగి సదుపాయం మూలంగా స్థానిక చిన్న, మధ్య తరహా వ్యాపారులతో పాటు ఇక్కడి వ్యవసాయదారులకు తమ ఉత్పత్తులను అమ్ముకోవడానికి మంచి వేదిక లభించినట్లు అవుతుందని సక్సేనా తెలిపారు. వెబ్‌లో వ్యాపార అవకాశాల గురించి వివరించేందుకు సంస్థ ఇక్కడి వారికి శిక్షణ తరగతులను కూడా నిర్వహించనుందని ఆయన వివరించారు.
త్వరలో హైదరాబాద్‌లో మొబైల్‌ ఫోన్ల తయారీ..
మైక్రోమాక్స్‌, చైనా మొబైల్స్‌ ఇక్విప్‌మెంట్ల తయారీ సంస్థ ఫాక్స్‌కాన్‌లు నగర శివరా ప్రాంతాలలో తమ ప్లాంటులను తెరిచేందుకు గాను త్వరలోనే తమ ప్రతిపాదనలను అందజేయనున్నట్లు ఐటీ మంత్రి కేటీఆర్‌ ఇక్కడ వెల్లడించారు.
మీ స్నేహితులకు రికమెండ్ చెయ్యండి